En 31-årig mand fra Løgstør-området stod lørdag med en hel del dilemmaer på én gang: hvorfor havde han 37.000 kroner i kontanter, hvorfor havde han kokain, amfetamin og hash i mængder, der på gadeplan ville kunne sælges for op mod 60.000 kroner - og hvad skulle han stille op overfor politiet. Mens det sidste hurtigt blev afklaret, idet han fluks blev anholdt, så står det endnu hen i det uvisse, hvordan han forklarer såvel pengene som narkoen. Søndag blev han fremstillet i grundlovsforhør og sigtet for at være i besiddelse af penge og narkoen med henblik på videresalg. Grundlovsforhøret blev holdt for lukkede døre, hvorfor det ikke er kommet frem, hvad den 31-årige mand har forklaret om den store mængde narko, han var i besiddelse af. Han er sigtet for overtrædelse af Straffelovens paragraf 191, der er den grove narko-paragraf, der handler om "mod betydeligt vederlag eller under andre særligt skærpende omstændigheder" at sælge euforiserende stoffer. Han kan, hvis han bliver dømt skyldig, risikere fængsel indtil 10 år. Den 31-årige mand er søndag blevet varetægtsfængslet fire uger.

Opsummering:
Nordjyllands Politi kan have afsløret en op imod 100.000 kroner stor narkohandel.